Our Last Summer (τραγούδι)

Το "Our Last Summer" αποτελεί κομμάτι του έβδομου άλμπουμ του σουηδικού συγκροτήματος ABBA, με τίτλο Super Trouper. Οι συνθέτες του κομματιού είναι ο Μπένι Άντερσον και ο Μπιορν Ούλβεους.

Ο Ούλβεους εμπνεύστηκε το τραγούδι αναπολώντας έναν εφηβικό του έρωτα. Κατά τη διάρκεια ενός ταξιδιού του στο Παρίσι, συνάντησε μια κοπέλα από την πόλη του που εργαζόταν εκεί ως νταντά.Ulvaeus, B et al.: Mamma Mia! How Can I Resist You?, page 104. Weidenfeld & Nicolson, 2006 "Δεν είχε συμβεί κάτι ερωτικό μεταξύ μας στη Σουηδία", ανέφερε χαρακτηριστικά, "αλλά το Παρίσι τείνει να έχει τέτοιου είδους επίδραση στους ανθρώπους, και έτσι έγινε και με εμάς. Με πήγε βόλτα στο Καρτιέ Λατέν, στα Ηλύσια Πεδία και στον Πύργο του Άιφελ, αλλά για να είμαι ειλικρινής δε θυμάμαι πολύ από το Παρίσι. Κυρίως θυμάμαι εκείνη!"

Η ηχογράφηση του τραγουδιού ξεκίνησε στις 4 Ιουνίου 1980 στο Polar Music Studios.Magnus Palm, C: "ABBA The Complete Recording sessions", page 98. Century 22 Ltd, 1994 Το κομμάτι ερμηνεύει η Άνι-Φριντ Λίνγκσταντ, ενώ η ηχογράφηση υπάρχει και σε φωτογραφικά ντοκουμέντα του Anders Hanser.Magnus Palm, C et al.: "From ABBA to Mamma Mia!", page 84-89. Virgin Publishing Ltd, 1999

Αν παρατηρήσει κανείς προσεκτικά τη γέφυρα του τραγουδιού, μπορεί να διακρίνει λίγη από τη μελωδία του κομματιού "Anthem" (σε σόλο κιθάρας από το Λάσσε Γουέλλαντερ), που αργότερα έμελλε να ενταχθεί στο μιούζικαλ Chess. Ο Άντερσον και ο Ούλβεους δούλευαν πάνω  στη μελωδία του "Anthem" για αρκετά χρόνια αλλά δεν είχαν βρει τρόπο να το εντάξουν σε κομμάτι των ABBA. Όταν τελικά το επέλεξαν για το μιούζικαλ "Chess", ήλπιζαν ότι κανείς δεν θα παρατηρούσε ότι μέρος του είχε ήδη χρησιμοποιηθεί στο "Our Last Summer".

Το κομμάτι ακούγεται στο Mamma Mia!, μιούζικαλ βασισμένο στα τραγούδια των ABBA, στην ταινία του 2008 με το ίδιο όνομα, και στο Thor: Love and Thunder. Η τελευταία εκδοχή του κομματιού έλαβε βραβείο Silver από την BPI το 2022.

Παραπομπές

Κατηγορία:Τραγούδια του 1980
Κατηγορία:Τραγούδια των ABBA